Tirsdag lanseres en ny rapport som beskriver arbeidet, tiltakene og resultatene. De mest målbare resultatene ser vi når det gjelder aktivitet.
Ifølge våre målinger har andelen barn som oppfyller anbefalingen om minst en time aktivitet med moderat til høy intensitet daglig, økt fra 16 til 56 prosent.
Samtidig har andelen som er aktive mindre enn en halvtime i løpet av en dag, blitt kraftig redusert. Denne andelen er nå 11 prosent, mot 48 prosent i 2013.
På denne korte tiden har det også skjedd mye med kostholdet i barnehagene våre. Ferdigmat og hvitt brød er erstattet med mat laget fra grunnen, grovbrød og mye fisk og grønnsaker. Barnas sukkerinntak er kraftig redusert. I god dialog med foreldre har også matpakkene blitt bedre og mer varierte.
Barna i barnehagene våre spiser nå sunnere og leker mer aktivt gjennom hele dagen.